text: À tant me tairai or de lui ;
   Quant tans en iert g'i revenrai.
   De Cléomadès parlerai.
   PageV01P084
   Qui seur le chevalet s'en va.
   En petit de tans le porta
   Si loing qu'il ne sot où il fu.
   Lors vit il bien que deceü
   L'avoit Crompars et engingnié ;
   Mais n'ot pas le cuer esmaié,
   Ains l'ot si ferm en seürté
   Com cil où ains n'ot lascheté.
   Car au besoing voit on l'avis
   Des seürs cuers et des hardis.
   Bien voit qu'il n'aura autrement
   Confort, s'en son cuer ne le prent.
   Et là en pot il assez prendre ;
   Car n'en estoit pas à aprendre
   Li cuers, ains en ot tant apris
   Que li cors en avoit grant pris.
   Lors se commence à aviser
   C'une cheville vit torner
   Crompart, droit ou front dou cheval.
   Lors tasta amont et aval
   Pour savoir que ce povoit estre.
   À une chevillete à destre
   Assena, et il l'a tournée ;
   Et li chevaus, sans demorée,
   S'est tantost à destre tournés.
   Lors tasta au senestre lés ;
   Pluseurs chevilles i trouva ;
   L'une après l'autre ressaia,
   Tant qu'il vit bien qu'il torneroit
   Le cheval quel part qu'il vorroit.
  